**26ο Δημοτικό Σχολείο Πάτρας Πάτρα, 14–4–2020**

**ΑΝΑΚΟΙΝΩΣΗ**

Αγαπητοί γονείς και κηδεμόνες των μαθητών του Σχολείου μας,

Λόγω της αναστάτωσης που έχει προκληθεί αναφορικά με το θέμα της χορήγησης ή μη φορητών ηλεκτρονικών συσκευών (tablet ή laptop) σε μαθητές που στερούνται ανάλογου εξοπλισμού, προκειμένου να υπάρξει ισότιμη συμμετοχή όλων των μαθητών στην τηλεκπαίδευση, αισθανόμαστε την ανάγκη να σας ενημερώσουμε τα ακόλουθα:

Η σύγχυση προκλήθηκε από έγγραφο του Υπουργείου Παιδείας και διευκρινιστικές οδηγίες της Δ/νσης ΠΕ Αχαΐας, που ζητούσαν από τις σχολικές μονάδες σε πολύ ασφυκτικά χρονικά πλαίσια (εντός της ημέρας) να διερευνηθούν οι ανάγκες κάθε σχολείου σε ανάλογο εξοπλισμό, ώστε να έχει η εξ αποστάσεως εκπαίδευση καθολική εφαρμογή, ειδικά στα παιδιά που στερούνται του εξοπλισμού αυτού.

Τελικά, με έγγραφο που υπογράφει η Γενική Γραμματέας του Υπουργείου Παιδείας, διευκρινίζεται ότι ο όποιος εξοπλισμός χορηγηθεί δεν αφορά τους μαθητές και τους εκπαιδευτικούς, αλλά μόνο τις σχολικές μονάδες (αριθμητικά αντιστοιχεί σε μονοψήφιο αριθμό laptop, με αναλογία 1 συσκευή ανά 50 μαθητές, αφαιρουμένων των υπαρχόντων μηχανημάτων κάθε σχολικής μονάδας).

Αγαπητοί γονείς,

Θα θέλαμε να εκφράσουμε τη λύπη μας για την ταλαιπωρία που υποστήκατε χωρίς δική σας ευθύνη και κυρίως την απογοήτευσή μας, που η κρατική μέριμνα δεν κατόρθωσε, παρά τις προθέσεις και την προοπτική που αρχικά διαφάνηκε, να επιλύσει το μεγάλο ζήτημα για τα παιδιά που δεν έχουν τη δυνατότητα συμμετοχής στην εξ αποστάσεως εκπαίδευση, η οποία λόγω των πρωτόγνωρων συνθηκών που βιώνουμε, αποτελεί τη μοναδική δυνατότητα επαφής με την εκπαιδευτική διαδικασία…

***Από τη διεύθυνση του Σχολείου***